text: Tost fu la nouvele seüe
   Par le chastel, et espandue,
   Que lor sires se combatroit
   Pour Sartan qui bleciez estoit,
   PageV02P055
   Et que cil qui s'ert combatus
   À leur seigneur, s'ert embatus
   Avoec lui en sa conpaignie
   Pour les puceles faire aye.
   S'en fu moult loez durement
   Cléomadès de mainte gent.
   N'i a daine qui ne l'en prise ;
   Car fait a moult courtoise enprise
   Et très gracieuse et plaisans.
   Dieu prient qu'il li soit aidans,
   Et li doinst, et là et aillours,
   Honnour et grant joie à tous jours.
  